Document ID: 32004R1288

UREDBA KOMISIJE (ES) št. 1288/2004
z dne 14. julija 2004
o stalnem dovoljenju za nekatere dodatke in o začasnem dovoljenju nove uporabe dodatka, že dovoljenega v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmi (1), kakor je bila nazadnje spremenjena z Uredbo (ES) št. 1756/2002 (2), in zlasti člena 3 in členov 9d(1) in 9e(1) Direktive,
ob upoštevanju naslednjega:
(1)
Direktiva 70/524/EGS določa dovoljenje za dodatke, ki se uporabljajo v Skupnosti. Dodatki, navedeni v delu II Priloge C k tej direktivi, so lahko dovoljeni časovno neomejeno, če so izpolnjeni določeni pogoji.
(2)
Uporaba barvila Phaffia rhodozyma (ATCC 74219), bogatega z astaksantinom, za lososa in postrv je začasno dovoljena z Uredbo Komisije (ES) št. 2316/98 (3).
(3)
Predloženi so bili novi podatki v podporo vloge za izdajo časovno neomejenega dovoljenja za to barvilo. Ocena kaže, da so pogoji iz Direktive 70/524/EGS za tako dovoljenje izpolnjeni.
(4)
Znanstveni odbor za dodatke in proizvode ali snovi, uporabljene v krmi, v okviru Evropske agencije za varnost hrane (EFSA) je 22. januarja 2003 dal pozitivno mnenje o učinkovitosti tega dodatka, kadar se uporablja v živalski kategoriji lososa in postrvi. V drugem mnenju, sprejetem 1. aprila 2004, je EFSA zaključila, da kvas v tem proizvodu ni živi organizem in ni pričakovati, da bi imel kakršne koli posledice za okolje pod pogoji uporabe, določenimi v Prilogi I k tej Uredbi.
(5)
Uporaba pripravka mikroorganizmov Saccharomyces cerevisiae (NCYC Sc 47) je začasno prvič dovoljena za svinje po Uredbi Komisije (ES) št. 1436/98 (4).
(6)
Uporaba pripravka mikroorganizmov Saccharomyces cerevisiae (CBS 493.94) je začasno prvič dovoljena za teleta po Uredbi Komisije (ES) št. 1436/98 in za govedo za pitanje po Uredbi Komisije (ES) št. 866/1999 (5).
(7)
Uporaba pripravka mikroorganizmov Enterococcus faecium (NCIMB 10415) je začasno prvič dovoljena za teleta po Uredbi Komisije (ES) št. 866/1999.
(8)
Uporaba pripravka mikroorganizmov Enterococcus faecium (DSM 7134) in Lactobacillus rhamnosus (DSM 7133) je začasno prvič dovoljena za teleta po Uredbi Komisije (ES) št. 2690/1999 (6).
(9)
Predloženi so bili novi podatki v podporo vlog za izdajo časovno neomejenega dovoljenja za te mikroorganizme. Ocena teh vlog kaže, da so pogoji iz Direktive 70/524/EGS za taka dovoljenja izpolnjeni.
(10)
Skladno s tem naj se odobri časovno neomejena uporaba teh dodatkov.
(11)
Poleg tega Direktiva 70/524/EGS predvideva začasno dovoljenje nove uporabe dodatka, ki je že odobren, da se odobri za obdobje do štirih let ob upoštevanju določenih pogojev.
(12)
Uporaba pripravka mikroorganizmov Enterococcus faecium (DSM 10663/NCIMB 10415) je začasno prvič dovoljena za pujske po Uredbi Komisije (ES) št. 1411/1999 (7), za teleta in piščance za pitanje po Uredbi Komisije (ES) št. 1636/1999 (8) in za purane za pitanje po Uredbi Komisije (ES) št. 1801/2003 (9).
(13)
Predloženi so bili novi podatki v podporo vloge za podaljšanje dovoljenja uporabe tega dodatka za pse. Ocena kaže, da so pogoji iz Direktive 70/524/EGS za tako dovoljenje izpolnjeni.
(14)
EFSA je 15. aprila 2004 dala pozitivno mnenje o varnosti tega dodatka, kadar se uporablja v živalski kategoriji psov, pod pogoji uporabe, določenimi v Prilogi II k tej uredbi.
(15)
Skladno s tem se dovoli uporabo Enterococcus faecium za dobo do štirih let, kakor je določeno v Prilogi II.
(16)
Ocena vlog za izdajo kaže, da so potrebni posebni postopki za zaščito delavcev pred izpostavljenostjo dodatkom, navedenim v prilogah I in II k tej uredbi. Taka zaščita se zagotovi z uporabo Direktive Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (10).
(17)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pripravki, ki spadajo v skupino „Barvila, vključno s pigmenti“ in „Mikroorganizmi“, kot so navedeni v Prilogi I, imajo časovno neomejeno dovoljenje za uporabo kot dodatki v prehrani živali pod pogoji iz te priloge.
Člen 2
Pripravek, ki spada v skupino „Mikroorganizmi“, kot je navedeno v Prilogi II, ima začasno dovoljenje za uporabo kot dodatek v prehrani živali pod pogoji iz te priloge.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. julija 2004

Labels: 16
17
0
3
6